Moskovan valdivonyliopisto

M.V.Lomonosovan nimelline Moskovan valdivonyliopisto (vuodes 1755 vuodessah 1917 - Valdivokunnan Moskovan yliopisto) - on yksi vahnimis da suurimis klassiilizis Ven'an yliopistolois, yksi ven'an tiijon da kul'tuuran keskuksis, kudai on sijoitunnuh Moskovas.

Vuvves 1940 sille on annettu Mihail Vasiljevič Lomonosovan nimi.

Yliopiston perustamine oli kehoitettu I.I.Šuvaloval da M.V.Lomonosoval. Enzimäi yliopiston avuamine oli reknattu vuvvennu 1754, ga varustandu ruadoloin periä, enimite huonuksen kohendamizen periä, avuandu rodih vaiku vuvvennu 1755. Kuningatar Elizaveta Petrovna allekirjutti käskyn yliopiston perustamizeh näh 24. pakkaskuudu (4. tuhukuudu). Enne, 12. (25.) pakkaskuudu, Pyhä Tatianan päivänny, Elizaveta Petrovna oli hyväksynnyh Moskovan Yliopiston perustamizen projektan, sen täh Tatianan päivy (25. pakkaskuudu) pietäh Moskovan Yliopiston perustamizen päivänny da Ven'an studentoin (opastujien) päivänny.

Enzimäzet luvendot yliopistos oldih lugiettu 26. sulakuudu (7. oraskuudu). Ivan Ivanovič Šuvalov rodih yliopiston kuratorakse, a Aleksei Mihailovič Argamakov (1711 - 1757) - enzimäzekse johtajakse. Ga yhtelläh ni virrallizis dokumentois, kuduat oli annettu Senuattah, ni paginois yliopiston avuandupidolois Lomonosovan nimi ei olluh muanitu. Histourien tutkijan M.T.Bel'avskoin mieles, "Šuvalov kui otti ičen nimeh projektan luajindan da yliopiston perustamizen kunnivon", mugai "äijäl rikoi Lomonosovan projektan, ližättyy sih monen piäkohtua, kudualoi vastah oldih Lomonosov da toizet ven'an tiedomiehet Tiedoakademies".

Enzimäi yliopisto sijoitui Piäaptiekan talois (enne se oli Muan ozasto) Valdivon histouriellizen muzein kohtas Ruskiel augivol.

Kategourii:Yliopistot
Kategourii:Moskova